Mimi Blix (20) populær bikini-pryd i India
Sangeren og modellen, kjent blant annet som Melodi Grand Prix-deltager i fjor, er blant skjønnhetene som har fått æren av å figurere i den prestisjeetunge Kingfisher Swimsuit-kalenderen i India. Særlig stor konkurranse var det i år, siden kalenderen feirer tiårsjubileum. - Det var en helt fantastisk opplevelse. Fotograferingen fant sted på Sri Lanka i slutten av november. Jeg er så glad for at jeg ble valgt ut - det føles stort, sier Mimi til VG Nett. Mimi, som har kontrakt med det internasjonale modellbyrået IMG, har posert for kalenderen også en gang tidligere - i 2009. - Men det er ytterst sjelden at de bruker de samme modellene flere ganger, så jeg er veldig stolt. Denne kalenderen er utrolig populær i India, og alle der vet hvor stort det er å få plass i den, sier 20-åringen. Mimi er født i Askim - og har norsk mor og ugandisk far. Hun er en ettertraktet modell, men er selektiv i valg av oppdrag. Det er ikke ofte man ser henne posere lettkledd. - Jeg synes egentlig tanken på å ta bikinibilder var litt utfordrende, men jeg er positivt overrasket over resultatet. Bildene er flotte, mener den langbente brunetten, som også har vært avbildet i indiske Vogue, Elle, GQ og en rekke andre magasiner.Drømmen for Mimi, som godt kan gå for å ha et indisk utseende, er å slå gjennom i Bollywood. Hun tok turen til Mumbai i fjor for å prøve lykken, men audition-runden resulterte ikke i noe jobboppdrag fordi hun ikke kunne språket. - Men nå drar jeg snart ned igjen, kanskje i slutten av denne måneden. Jeg må bare få visum først. Jeg holder også på å lære meg indisk. Det er viktig. Språket er den største utfordringen med tanke på å få en filmjobb i Bollywood, forteller Mimi. Hun håper den ferske kalenderen vil gjøre det enklere å få napp. - Mange Bollywood-skuespillere har startet nettopp med å posere i den, sier en optimistisk Mimi til VG Nett.
Mimi Blix var usikker før hun poserte i bikini for jubileumskalenderen, men er stolt over resultatet. Nå håper den norske 20-åringen at det vil åpne dører i Bollywood.